KOMISIJAS ĪSTENOŠANAS REGULA (ES) 2021/1948

(2021. gada 10. novembris)

par PVN atmaksu apstrādi personām, kas nav nodokļa maksātājas, un nodokļa maksātājiem par to darbībām, kuras ir atbrīvotas no nodokļa, nolūkā piemērot Eiropas Parlamenta un Padomes Regulu (ES) 2019/516 par to, kā saskaņot nacionālo kopienākumu tirgus cenās (NKI regula), un ar kuru atceļ Komisijas Lēmumu 1999/622/EK, Euratom un Komisijas Regulu (EK, Euratom) Nr. 116/2005

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2019/516 (2019. gada 19. marts) par to, kā saskaņot nacionālo kopienākumu tirgus cenās, un ar ko atceļ Padomes Direktīvu 89/130/EEK, Euratom un Padomes Regulu (EK, Euratom) Nr. 1287/2003 (NKI regula) (1), un jo īpaši tās 5. panta 3. punktu,

tā kā:

(1) PVN atmaksu apstrāde ir viens no jautājumiem, kas uzskaitīti Komisijas Deleģētajā regulā (ES) 2020/2147 (2) par jautājumu sarakstu, kuriem jāpievērš uzmanība katrā pārbaudes ciklā, lai nodrošinātu nacionālā kopienākuma tirgus cenās (“NKI”) datu uzticamību, pilnīgumu un salīdzināmību.

(2) Lai NKI dati būtu uzticami, pilnīgi un salīdzināmi, ir jāprecizē PVN atmaksu personām, kas nav nodokļa maksātājas, un nodokļa maksātājiem par to darbībām, kas ir atbrīvotas no nodokļa, apstrādes definīcija.

(3) NKI kopsummām un to sastāvdaļām vajadzētu būt salīdzināmām starp dalībvalstīm un būtu jāatbilst attiecīgajām 2010. gada Eiropas kontu sistēmas (“EKS 2010”) (3) definīcijām un uzskaites noteikumiem.

(4) Tādēļ Komisijas Lēmums 1999/622/EK, Euratom (4) un Komisijas Regula (EK, Euratom) Nr. 116/2005 (5) būtu jāatceļ.

(5) Padomes Direktīvā 2006/112/EK (6) ir lietoti jēdzieni “nodokļa maksātājs”, “persona, kas nav nodokļa maksātāja”, un “darbības, kas ir atbrīvotas no nodokļa”, un tie būtu jāizmanto arī šā tiesību akta vajadzībām.

(6) EKS 2010 nav skaidri precizēts, kā jāapstrādā PVN atmaksas personām, kas nav nodokļa maksātājas, un nodokļa maksātājiem par to darbībām, kuras ir atbrīvotas no nodokļa.

(7) Šajā regulā paredzētie pasākumi ir saskaņā ar Regulas (ES) 2019/516 8. pantā minētās Eiropas Statistikas sistēmas komitejas sniegto atzinumu,

IR PIEŅĒMUSI ŠO REGULU.

1. pants 1. Apkopojot nacionālo kontu kopsummas Regulas (ES) 2019/516 vajadzībām, tādas par pirkumiem ieturētā PVN atmaksas, kuras veiktas personām, kas nav nodokļu maksātājas, vai nodokļa maksātājiem attiecībā uz to darbībām, kuras ir atbrīvotas no nodokļa, EKS 2010 apstrādā kā citus kārtējos pārvedumus (D.7) vai kapitāla pārvedumus (D.9), bet nevis kā atskaitāmo PVN. 2. Šā panta 1. punkta vajadzībām terminam “nodokļa maksātājs” ir tāda nozīme, kāda tam piešķirta Direktīvas 2006/112/EK 9.–13. pantā, un ar jēdzienu “darbības, kas ir atbrīvotas no nodokļa” saprot direktīvas 132.–137. pantā uzskaitītās darbības.

2. pants Lēmumu 1999/622/EK, Euratom un Regulu (EK, Euratom) Nr. 116/2005 atceļ.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 10. novembrī Komisijas vārdā – priekšsēdētāja Ursula VON DER LEYEN

(1) OV L 91, 29.3.2019., 19. lpp.

(2) Komisijas Deleģētā regula (ES) 2020/2147 (2020. gada 8. oktobris), ar ko Eiropas Parlamenta un Padomes Regulu (ES) 2019/516 papildina, nosakot jautājumu sarakstu, kuriem jāpievērš uzmanība katrā pārbaudes ciklā (OV L 428, 18.12.2020., 9. lpp.).

(3) Eiropas Parlamenta un Padomes Regula (ES) Nr. 549/2013 (2013. gada 21. maijs) par Eiropas nacionālo un reģionālo kontu sistēmu Eiropas Savienībā (OV L 174, 26.6.2013., 1. lpp.).

(4) Komisijas Lēmums 1999/622/EK, Euratom (1999. gada 8. septembris) par PVN atmaksu ar nodokli neapliekamām vienībām un ar nodokli apliekamām vienībām par to darbībām, kas atbrīvotas no nodokļa, lai īstenotu Padomes Direktīvu 89/130/EEK, Euratom par to, kā saskaņot nacionālā kopprodukta noteikšanu tirgus cenās (OV L 245, 17.9.1999., 51. lpp.).

(5) Komisijas Regula (EK, Euratom) Nr. 116/2005 (2005. gada 26. janvāris) par PVN atmaksu personām, kas nav nodokļu maksātājas, un nodokļa maksātājiem par to darbībām, kas atbrīvotas no nodokļa, lai piemērotu Padomes Regulu (EK, Euratom) Nr. 1287/2003 par to, kā saskaņot nacionālo kopienākumu tirgus cenās (OV L 24, 27.1.2005., 6. lpp.).

(6) Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).